**Gældende ATL vedtægter (Vedtaget i 2012)**

**§ 1 Navn og hjemsted**

Foreningens navn er Aarhus Tekniske Lærerforening i Uddannelsesforbundet, forkortet ATL.

ATL er fagforening under Uddannelsesforbundet i henhold til forbundsvedtægternes § 10.

**§ 2 Formål og virke**

Stk. 1 Foreningens formål er at varetage medlemmernes arbejdsmæssige, økonomiske, sociale og faglige interesser i overensstemmelse med Uddannelsesforbundets love og beslutninger truffet af Uddannelsesforbundets kompetente organer.

Stk. 2 ATL har til opgave, når forholdene gør det nødvendigt, at rette henvendelse til ledelse eller myndigheder, der har indflydelse på skolens forhold.

Stk. 3 Foreningens formand er hovedtillidsmand for Uddannelsesforbundets lærergruppe på Aarhus Tech, og skal sammen med den øvrige bestyrelse informere medlemmerne om Uddannelsesforbundets virke via meddelelser, der modtages fra Uddannelsesforbundets sekretariat.

Forud for kongresser i Uddannelsesforbundet har foreningsbestyrelsen i ATL pligt til at forelægge og behandle de udsendte kongresdokumenter m.m. på et medlemsmøde.

Stk. 4 ATL kan modtage forhandlingsret efter uddelegering fra Uddannelsesfor-bundet.

Forhandlinger foretages normalt af formanden plus mindst ét bestyrelsesmedlem.

Stk. 5 ATL kan på ingen måde forpligte Uddannelsesforbundet i økonomiske anliggender.

Stk. 6 ATL har desuden til formål at yde opmærksomheder i forbindelse med mærkedage, runde fødselsdage, jubilæer og sygdom.

**§ 3 Medlemmer**

Reglerne om medlemskab. indmeldelse, udmeldelse, eksklusion og genoptagelse, kontingent samt medlemmernes rettigheder og pligter følger reglerne i Ud-dannelsesforbundets vedtægter.

**§ 4 udgået**

**§ 5 Generalforsamling**

Stk. 1 Generalforsamlingen er foreningens højeste myndighed.

Generalforsamlingen er beslutningsdygtig uanset de fremmødtes antal.

Ved afstemninger sker vedtagelser ved simpelt stemmeflertal.

Stilles der forslag herom, skal afstemninger ske skriftligt.

Stk. 2 Den ordinære generalforsamling afholdes hvert år inden udgangen af marts, og den indkaldes med mindst 3 ugers varsel ved udsendelse af e-mail til medlemmerne.

Forslag, der ønskes behandlet, må være bestyrelsen i hænde senest 14 dage før generalforsamlingens afholdelse.

Dagsorden med de indkomne forslag udsendes med e-mail senest 8 dage før generalforsamlingens afholdelse.

Tidligere medlemmer, herunder medlemmer af DTLs og LvAs lokale seniornetværk, inviteres til general­forsamlingen som gæster uden stemmeret.

Dagsorden skal mindst indeholde følgende faste punkter:

- valg af dirigent

- beretning

- regnskab

- arbejdsprogram

- indkomne forslag

- fastsættelse af budget og kontingent

- valg

- eventuelt

**§ 5a Ekstraordinær generalforsamling**

Ekstraordinær generalforsamling kan til enhver tid indkaldes med mindst 8 arbejdsdages varsel, ved opslag på de til enhver tid værende lærerværelser samt på E-mail, når et flertal i bestyrelsen, eller en tredjedel af medlemmerne frem-sætter skriftlig begæring herom, med angivelse af det eller de emner, der ønskes behandlet. Ekstraordinær generalforsamling kan ikke indkaldes i skolens ferieperioder.

Den ekstraordinære generalforsamling er beslutningsdygtig uanset de fremmødtes antal. Ved afstemning sker vedtagelser med simpelt stemmeflertal. Stilles der forslag herom, skal afstemninger ske skriftligt

**§ 6 Bestyrelsen**

Stk.1 Foreningen ledes af en bestyrelse bestående af en formand, en kasserer samt de til enhver tid valgte tillidsrepræsentanter. Formanden og kassereren vælges for to år på de generalforsamlinger, der holdes i lige årstal.

Formanden vælges blandt foreningens medlemmer. Hvis formanden er områdevalgt tillidsrepræsentant, kan han lade sig helt eller delvis afløse af sin suppleant som tillidsrepræsentant for sit område

Kassereren kan være en tillidsrepræsentant, men behøver ikke at være det.

I tilfælde af, at formanden eller kassereren træder ud af bestyrelsen i generalforsamlingsperioden, konstituerer bestyrelsen sig selv

Bestyrelsen konstituerer en eller 2 næstformænd og sekretær.

Genvalg kan finde sted.

Bestyrelsen tilforordner et medlem, der er valgt til arbejdsmiljørepræsentant, til at deltage i bestyrelsens arbejde med henblik på at varetage kontakten til skolens arbejdsmiljøorganisation.

Arbejdsløse medlemmer er ikke valgbare til bestyrelsen.

Stk. 2 Næstformændene fungerer som stedfortrædere, når formanden er forhindret

Kassereren fører foreningens regnskaber, og sekretæren fører protokol over alle møder.

Protokollen skal være tilgængelig for medlemmerne.

I tilfælde af stemmelighed i bestyrelsen er formandens stemme afgørende.

Stk. 3 Bestyrelsen træffer de nødvendige beslutninger om valg af repræsentanter til fast udvalg.

Stk. 4 Bestyrelsen har pligt til at meddele Uddannelsesforbundet navne og adresser på medlemmer, der afgår fra, eller indvælges i foreningens bestyrelse, samt de til foreningen tilknyttede udvalg.

Dette sker til Uddannelsesforbundet senest 4 uger efter generalforsamlingen ved kopi af generalforsam­lingsreferatet, som ligeledes skal offentliggøres for medlemmerne på ATL’s hjemmeside inden 1-2 uger fra generalforsamlingsdatoen.

**§ 7 Kontingent**

Stk. 1 Foreningens kontingent opkræves månedsvis og fastsættes af den ordinære generalforsamling.

Medlemmerne har pligt til at påse, at kontingent er trukket på lønopgørelsen

Stk. 2 Pensionister og arbejdsløse medlemmer er kontingentfri.

Udgår

**§ 8 Regnskab**

Stk. 1 Regnskabsåret er fra 1. januar til 31. december.

Stk. 2 Kassereren fører foreningens regnskab i en af bestyrelsen godkendt kassebog, ligesom han foretager udbetalinger efter regler fastsat af bestyrelsen.

Bestyrelsen fastsætter endvidere regler for midlernes anbringelse.

Stk. 3 Bestyrelsen har et rådighedsbeløb til dækning af de ekstra udgifter, der påløber ved telefon-, transport- og mødeudgifter. Beløbet fastsættes af generalforsamlingen.

Stk. 4 Regnskabet revideres af 2 revisorer.

Hvert år vælges på den ordinære generalforsamling 1 revisor og 1 revisorsuppleant.

Genvalg kan finde sted.

Stk. 5 Revisorerne kan til enhver tid foretage revision og kasseeftersyn.

Meddelelse om sådanne eftersyn skal tilføjes protokollen.

**§ 9 Vedtægtsændringer**

Stk.1 For forslag til vedtægtsændringer kræves, at forslag skal være opført under dagsordenen for en generalforsamling.

Stk. 2 For ændring af vedtægterne kræves, at almindeligt flertal af de på generalforsamlingen tilstede­værende stemmer afgives for vedtagelse.

§ 10 Opløsning af fagforeningen

Stk. 1 Foreningen kan opløses, såfremt mindst 2/3 af de tilstedeværende medlemmer på to af hinanden følgende generalforsamlinger stemmer for op-løsningen.

Stk. 2 Ved opløsning af foreningen skal foreningens arkivmateriale og midler tilfalde Uddannelsesfor­bundet, og forbundets hovedbestyrelse bestemmer, hvilken anden forening eller sektion medlemmerne henføres til.

Disse vedtægter er vedtaget på den ordinære generalforsamling den 27. august 1987, og godkendt af DTL den 14. september 1987.

§ 6 er ændret på den ekstraordinære generalforsamling den 16. februar 1988. Ændringen er godkendt af DTL den 14. marts 1988.

Vedtægterne er juli 1994 revideret og tilpasset DTL’s love

Vedtægterne er revideret oktober 2002 i forbindelse med fusion LvA Århus og ATL

§6 i vedtægterne er revideret på den ordinære generalforsamling 26. marts 2003.

§§5a og 6 er revideret på den ordinære generalforsamling d. 30. marts 2005.

§ 6 er revideres på den ordinære generalforsamling d. 23. marts 2006

§§ 5a og 6 er revideret på den ordinære generalforsamling d. 28. marts 2007

Vedtægterne er revideret marts 2008 i forbindelse med overgangen til Uddannelsesforbundet. Herunder er § 4 udgået.

§§ 2,5 og 6 er revideret i forbindelse med den ordinære generalforsamling 26. marts 2009

§ 6 er revideret i forbindelse med den ordinære generalforsamling den 23.03 2011

§§ 2 stk. 3 og 5 stk. 2 er revideret på den ordinære generalforsamling 21.03.2012.